RAPORT AL COMISIEI CĂTRE CONSILIU ȘI PARLAMENTUL EUROPEAN Raport de sinteză privind exercițiul de monitorizare și de evaluare al programului de cercetare al Fondului de cercetare pentru cărbune și oțel /* COM/2013/0845 final */





RAPORT AL COMISIEI CĂTRE CONSILIU ȘI PARLAMENTUL EUROPEAN Raport de sinteză privind exercițiul de monitorizare și de evaluare al programului de cercetare al Fondului de cercetare pentru cărbune și oțel 1. Introducere Fondul de cercetare pentru cărbune și oțel al Comisiei Europene, denumit în continuare FCCO, a fost înființat în 2002 pentru a sprijini competitivitatea sectoarelor europene ale cărbunelui și oțelului, bazându-se pe rezultatele fostului tratat, în prezent expirat, de instituire a Comunității Europene a Cărbunelui și Oțelului. În cei 11 ani de activitate ai săi, FCCO a cofinanțat proiecte de cercetare, proiecte-pilot și proiecte demonstrative, acordând industriilor, universităților și centrelor de cercetare o finanțare totală de ordinul a 600 de milioane EUR (de regulă, 55 de milioane EUR pe an). În conformitate cu articolul 38 din temeiul juridic al FCCO (Decizia 2008/376/CE a Consiliului)[1], Comisia a finalizat de curând un exercițiu de monitorizare a programului de cercetare și o evaluare a avantajelor preconizate. Un comitet format din experți independenți a fost desemnat să efectueze aceste două sarcini. Exercițiul de monitorizare a avut scopul de a monitoriza punerea în aplicare a programului începând din 2002, ținând cont de toate aspectele operaționale, precum și de a prezenta recomandări pentru îmbunătățirea viitoare și eventuala simplificare a procedurilor actuale. Raportul relevant a fost publicat în format electronic pe site-ul web al FCCO[2] în 2013, în conformitate cu alineatul (1) al articolului 38 menționat anterior. Exercițiul de evaluare a fost realizat la finalizarea proiectelor cofinanțate de FCCO între 2003 și 2010, în vederea evaluării avantajelor calitative și cantitative pentru societate și pentru sectoarele relevante. Raportul de evaluare a fost publicat în format electronic pe site-ul web al FCCO2 în 2013, împreună cu anexa sa tehnică, în conformitate cu alineatul (2) al articolului 38 menționat anterior. În urma consultării Comitetului pentru cărbune și oțel (COSCO), s-a convenit să se publice un raport de monitorizare și de evaluare în format tipărit și electronic. În consecință, raportul combinat final a fost publicat de către Oficiul pentru Publicații al Uniunii Europene în septembrie 2013 și este în prezent disponibil online pe platforma EU Bookshop[3]. 2. Metodologie În vederea stabilirii cadrului administrativ și financiar al exercițiului de monitorizare și de evaluare, serviciile Comisiei au înființat, în octombrie 2010, un comitet director intern prezidat de Alan Haigh, șef de unitate responsabil pentru FCCO. În conformitate cu articolul 38 alineatul (3) și cu articolul 39 din temeiul juridic al FCCO și după consultarea COSCO în 2010, în 2011 a fost creat un comitet format din experți externi independenți cu scopul de a asista Comisia în această activitate. Comitetul de experți era prezidat de Prof. Dr.-Ing. Carl-Dieter Wuppermann, iar ceilalți membri erau experți cu înaltă calificare, selectați din sectorul cărbunelui și al oțelului și numiți în urma sugestiilor formulate de grupurile consultative pentru cărbune și oțel (CAG și SAG). Comitetul de experți a elaborat un mandat pentru exercițiile de monitorizare și de evaluare și a stabilit o metodologie incluzând formularea unui chestionar în versiune lungă și în versiune scurtă, precum și o serie de vizite la fața locului încredințate unor raportori cu înaltă calificare. În cadrul reuniunii sale din 2011, COSCO a aprobat mandatul și ansamblul metodologiei propuse. Cu ajutorul președinților și al celorlalți membri ai grupurilor tehnice, toate cele 198 de proiecte încheiate între 2003 și 2010 au fost analizate, în vederea obținerii unei imagini de ansamblu a principalelor realizări. Printre aceste proiecte, 78 au fost identificate ca prezentând un potențial promițător în ceea ce privește cuantificarea avantajelor. S-a efectuat o analiză aprofundată asupra a 46 dintre aceste proiecte, incluzând vizite tehnice și completarea unui chestionar lung (în anexa la raportul de evaluare sunt prezentate detalii privind aceste evaluări). În cele din urmă, o subcategorie de 23 de proiecte a fost selectată pentru cuantificarea avantajelor reale și potențiale la nivelul beneficiarului și, respectiv, la nivelul sectorului. Rezultatele preliminare ale exercițiului au fost prezentate în cadrul reuniunilor COSCO din 2012 și 2013. La 19 și 20 septembrie 2012, la Luxemburg a avut loc o conferință menită să prezinte concluziile raportului de monitorizare unui public mai larg, precum și să sărbătorească cea de-a 10-a aniversare a primei cereri de propuneri din cadrul programului FCCO. 3. Principalele rezultate ale exercițiului de monitorizare Principala recomandare a exercițiului de monitorizare a fost invitația de a menține abordarea generală adoptată de la crearea Fondului de cercetare pentru cărbune și oțel în 2002, care a fost revizuită în 2008. Mai precis, programul ar trebui: · să rămână un program de cercetare sectorial orientat către industrie și să-și păstreze neschimbate obiectivele de cercetare, deoarece ele sunt considerate a fi extrem de importante pentru industria europeană a cărbunelui și a oțelului și adecvate pentru tendințele viitoare ale ambelor sectoare; · să păstreze principalele proceduri actuale de punere în aplicare, precum normele privind alocarea bugetului pentru sectoarele respective, ponderea acțiunilor eligibile (proiecte de cercetare, proiecte-pilot și proiecte demonstrative, măsuri de însoțire) și regulile de participare. Ar trebui menținută practica conform căreia partenerii din afara UE pot participa la proiecte, dar fără a beneficia de finanțare. În același timp, s-a propus, de asemenea, consolidarea unor aspecte specifice, cu scopul de a îmbunătăți practicile actuale ale FCCO. Alte recomandări formulate au vizat, printre altele: o mai bună armonizare a subsectoarelor tehnice ale programului (grupuri tehnice), îmbunătățirea criteriilor utilizate pentru evaluarea propunerilor prezentate, o utilizare pe scară mai largă a instrumentelor electronice (de exemplu, pentru prezentarea și evaluarea la distanță a propunerilor), consolidarea acțiunilor de difuzare, atât în cursul desfășurării proiectelor, cât și după elaborarea raportului final, precum și promovarea proiectelor-pilot și a proiectelor demonstrative. În general, aceste recomandări nu prevăd nicio modificare fundamentală în ceea ce privește natura, domeniul de aplicare și abordarea generală a acestui program de cercetare. Ca răspuns la aceste recomandări, au fost întreprinse, printre altele, următoarele acțiuni specifice: · Introducerea completă, în 2013, a unui sistem de prezentare electronică a propunerilor care să permită o lectură la distanță și o primă evaluare de către experți externi independenți. Sistemul utilizat este compatibil cu instrumentele de prezentare electronică ale programului Orizont 2020, consolidând astfel sinergiile existente între punerea în aplicare a FCCO și cea a programului-cadru. · O reexaminare a criteriilor de evaluare, efectuată cu sprijinul grupurilor consultative pentru cărbune și oțel (CAG și SAG). Această reexaminare a condus la o serie îmbunătățită de criterii de evaluare pentru proiectele de cercetare, proiectele-pilot și proiectele demonstrative, acestea fiind deja utilizate pentru exercițiul de evaluare 2013. · O reexaminare a domeniului de aplicare și a criteriilor de evaluare ale acțiunii programului referitoare la măsurile de însoțire, cu scopul de a îmbunătăți difuzarea și impactul rezultatelor proiectului. Un proiect de propunere în acest sens a fost inclus pe ordinea de zi a viitoarelor reuniuni ale grupurilor consultative. · Un proiect de propunere în vederea armonizării domeniilor de competențe și a dimensiunilor unora dintre grupurile tehnice esențiale face, în prezent, obiectul unor dezbateri între membrii grupurilor consultative, membrii grupurilor tehnice, Platforma tehnologică europeană a oțelului (ESTEP) și serviciile Comisiei. 4. Principalele rezultate ale exercițiului de evaluare Exercițiul de evaluare a condus la identificarea unor avantaje cantitative și calitative care rezultă din proiectele finalizate cofinanțate de FCCO. 4.1 Avantaje calitative Rezultatele a peste 500 de chestionare, cu un procentaj de răspunsuri foarte ridicat, au indicat principalele avantaje calitative percepute de părțile interesate. În plus, toate cele 198 de proiecte finalizate între 2003 și 2010 au fost analizate de experți tehnici cu scopul de a obține o imagine de ansamblu a principalelor realizări. În primul rând, a fost determinată natura principalelor rezultate ale proiectelor (figura 1). S-a constatat că proiectele au un impact pozitiv în ceea ce privește sporirea cunoștințelor și că, într-o măsură mai mică, ele generează recomandări, procese și practici noi, modele numerice, soluții și produse noi, precum și dispozitive de măsurare. Figura 1. Natura rezultatelor proiectelor în raport cu procentul de proiecte analizate Apoi au fost identificate următoarele avantaje calitative generate de aceste rezultate. Avantaje pentru beneficiari și sectoare: · Dobândirea de noi cunoștințe și oportunități pentru crearea de rețele de experți care să acopere atât sectorul industrial, cât și mediul academic, formarea și educația. · Câștiguri financiare și alte avantaje economice care contribuie în mod efectiv la viabilitatea economică și la competitivitatea sectorului industrial vizat. · Dezvoltarea unor procese, soluții și produse noi care demonstrează impactul FCCO asupra dezvoltării inovării și a difuzării sale în practicile industriale. Se recomandă efectuarea unor investiții complementare pentru a îmbunătăți în continuare exploatarea rezultatelor în diferitele sectoare. Avantaje pentru societate: · Pe lângă sporirea cunoștințelor, proiectele FCCO sunt considerate a stimula puternic competitivitatea Europei prin intermediul unor tehnologii, produse și soluții noi și durabile. · Alte avantaje pentru societate provin din îmbunătățirile observate în ceea ce privește sănătatea, siguranța și condițiile de muncă, precum și din reducerea amprentei ecologice a industriei cărbunelui și a oțelului. În toate cazurile, o difuzare eficientă a rezultatelor este un factor-cheie pentru valorificarea avantajelor potențiale și pentru stimularea dezvoltării de cunoștințe dincolo de sectoarele cărbunelui și oțelului (alte sectoare industriale, consumatori, IMM-uri, universități și centre de cercetare, cetățeni etc.). 4.2 Avantaje cantitative Evaluarea principalelor avantaje cantitative a fost efectuată în cazul a 23 de proiecte sau grupuri de proiecte finalizate care au obținut o cofinanțare de 31 de milioane EUR din partea FCCO, acestea fiind selectate deoarece ofereau avantajele financiare cele mai directe și mai clare pentru beneficiari (și alte proiecte au demonstrat că produc avantaje, dar ele au fost mai dificil de cuantificat). Avantajele financiare luate în considerare în această analiză au fost creșterea productivității, cotele de piață noi sau îmbunătățite și reducerile de costuri. Nu s-a ținut cont de costurile suplimentare suportate de întreprinderi pentru obținerea avantajelor respective (exercițiul de evaluare nu prevedea efectuarea unei analize complete costuri/beneficii). Avantajele reale la nivelul beneficiarilor vizați au fost estimate la aproximativ 103 milioane EUR pe an. Această cifră a fost aprobată fără rezerve de partenerii industriali ai proiectelor și arată că, în medie, pentru cele 23 de proiecte, 1 EUR de cofinanțare din partea FCCO a produs avantaje financiare în valoare de 3,3 EUR pe an. Raportul utilizează, de asemenea, un model simplificat care permite evaluarea avantajelor acumulate pe durata unei perioade rezonabile de timp. Conform acestui model și păstrând drept referință cele 23 de proiecte selectate, avantajele acumulate totale pentru partenerii de proiect au fost estimate la aproximativ 400 de milioane EUR. Deși această cifră este doar o previziune și nu ține cont de investiții, ea este un indicator privind capacitatea proiectelor de a produce avantaje semnificative în timp. În cele din urmă, pe baza unor ipoteze prudente efectuate de comitetul de experți, a fost realizată o estimare a avantajelor potențiale totale care ar putea fi generate în cazul în care rezultatele celor 23 de proiecte selectate ar fi extinse la toate contextele industriale relevante din cadrul sectoarelor europene ale cărbunelui și oțelului. În acest caz, s-a estimat că totalul avantajelor potențiale anuale s-ar ridica la 684 de milioane EUR/an pentru diferitele categorii de producție, așa cum se arată în figura 2. În comparație cu bugetul anual tipic al FCCO, în valoare de 55 de milioane EUR/an, această sumă corespunde unui efect multiplicator potențial de 12,4 EUR de avantaje pentru fiecare euro cheltuit de FCCO, ceea ce demonstrează faptul că acest program de cercetare este un instrument capabil să aducă un plus de inovare și de competitivitate nu doar în cazul beneficiarilor individuali, ci și în ansamblul sectoarelor europene ale cărbunelui și oțelului. Figura 2. Avantaj potențial de 684 de milioane EUR/an, cu o finanțare a FCCO de 55 de milioane EUR/an, pentru diferite domenii de producție din sectoarele cărbunelui și oțelului Rapoartele referitoare la exercițiul de monitorizare și de evaluare a programului FCCO confirmă faptul că acest program este un instrument unic și eficace pentru susținerea competitivității industriei europene a cărbunelui și oțelului. 5. Concluzii Principalele rezultate pot fi rezumate după cum urmează. · Programul nu necesită modificări substanțiale; caracterul său orientat către industrie și principalele sale reguli operaționale ar trebui păstrate. · Au fost identificate avantaje calitative pentru beneficiari, respectiv pentru sectoarele cărbunelui și oțelului și pentru societate, iar ele constau, în principal, în dobândirea de noi cunoștințe, în dezvoltarea unor procese și produse noi, în obținerea unor câștiguri financiare și în îmbunătățirea condițiilor de muncă. · Avantajele cantitative au fost estimate în detaliu în cazul celor 23 de proiecte selectate, arătând că fiecare euro de cofinanțare din partea FCCO a produs avantaje financiare pentru beneficiari în valoare de 3,3 EUR/an. · Previziunile efectuate în sectoarele cărbunelui și oțelului au confirmat potențialul imens existent în ceea ce privește exploatarea rezultatelor tehnice și științifice ale proiectelor FCCO. Ele au indicat că, dacă ar fi aplicate la scară europeană, aceste rezultate ar putea genera avantaje financiare în valoare de 684 de milioane EUR/an. Pe baza unui buget tipic anual al FCCO în valoare de aproximativ 55 de milioane EUR/an, această sumă corespunde unui efect multiplicator potențial de 12,4. În urma acestei analize, Fondul de cercetare pentru cărbune și oțel pare a fi în conformitate deplină cu mandatul său definit la articolul 2 din temeiul juridic al FCCO privind adoptarea programului de cercetare pentru FCCO (Decizia 2008/376/CE a Consiliului), conform căruia acesta este un instrument care „sprijină competitivitatea sectoarelor comunitare legate de industria cărbunelui și a oțelului”, favorizează inovarea și, prin urmare, „completează activitățile efectuate în statele membre și în cadrul programelor de cercetare comunitare existente”, precum PC7 și viitorul program Orizont 2020. [1] Jurnalul Oficial al Uniunii Europene, 20 mai 2008, ref. JO L130. [2] http://cordis.europa.eu/coal-steel-rtd/home_en.html [3] Raport de monitorizare și de evaluare a programului de cercetare al Fondului de cercetare pentru cărbune și oțel. Comisia Europeană, DG Cercetare și inovare. © Uniunea Europeană 2013. ISBN 978-92-79-29742-7, URL http://dx.doi.org/10.2777/11062.